Diari Oficial de la Generalitat Valenciana


Sumari del DOGV 6721, del 24-02-2012 (2012/1853)

ORDE 1/2012, de 17 de febrer, de la Conselleria de Governació, per la qual es convoquen sis beques per a la realització de pràctiques professionals a la Direcció General de Coordinació del Desenrotllament Estatutari.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6721

Data del DOGV
:   24-02-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/1853


Data del document
:   17-02-2012

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 1/2012, de 17 de febrer, de la Conselleria de Governació, per la qual es convoquen sis beques per a la realització de pràctiques professionals a la Direcció General de Coordinació del Desenrotllament Estatutari. [2012/1853]  
L'article 12 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria de Governació les competències en matèria de desenrotllament de l'Estatut d'Autonomia de la Comunitat Valenciana.  
El Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, en l'article 28.2, atribuïx a la Direcció General de Coordinació del Desenrotllament Estatutari les funcions en matèria d'impuls del desenrotllament de l'Estatut d'Autonomia de la Comunitat Valenciana, coordinació amb altres departaments per a la creació dels organismes establits en l'Estatut d'Autonomia i direcció i gestió de les polítiques de la Generalitat destinades al desenrotllament de l'autogovern, recuperació del dret foral civil valencià i promoció i impuls i investigació de les tradicions i institucions tradicionals del poble valencià. En este mateix sentit, l'article 10 del Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació, recull, amb major detall, les competències de la Direcció General de Coordinació del Desenrotllament Estatutari.  
  
En el marc de la política de la Generalitat dirigida a l'especialització dels llicenciats i diplomats universitaris que han finalitzat els estudis en dates recents i dins de les disponibilitats pressupostàries de l'any 2012, de conformitat amb el que establix el Decret Legislatiu de 26 de juny de 1991, del Govern Valencià, pel qual s'aprova el text refós de la Llei d'Hisenda Pública de la Generalitat Valenciana, amb la Llei 38/2003, de 17 de novembre, General de Subvencions, desplegada pel Reial Decret 887/2006, de 21 de juliol, pel qual se n'aprova el reglament, el Decret 132/2009, del Consell, de 4 de setembre, pel qual es regula la concessió de beques, l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del Decret 132/2009, i el Reial Decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació, en desplegament del que disposa la disposició addicional tercera de la Llei 27/2011, d'1 d'agost, sobre actualització, adequació i modernització del sistema de la Seguretat Social, la Conselleria de Governació convoca sis beques destinades a universitaris titulats superiors i diplomats.  
  
Per això, d'acord amb el que disposa la Llei 38/2003, de 17 de desembre, General de Subvencions, el Reial Decret 887/2006, de 21 de juliol, pel qual s'aprova el reglament de desplegament de la llei esmentada, l'article 28 de la Llei 5/1983, de 30 de desembre, del Consell, l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, el Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i l'article 7.3 del Decret 132/2009, de 4 de setembre, del Consell, pel qual es regula la concessió de beques, i en virtut de les facultats que em conferix el Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació,   
  
  
ORDENE  
  
Primer  
1. Convocar, en règim de concurrència competitiva, sota els principis de publicitat, transparència, objectivitat, igualtat i no-discriminació, la concessió de sis beques destinades a llicenciats i diplomats universitaris, o amb titulacions equivalents, per a la realització de pràctiques professionals a la Direcció General de Coordinació del Desenrotllament Estatutari durant l'exercici 2012.  
Esta convocatòria té com a objecte donar suport a la formació complementària, millora i especialització professional de titulats superiors i diplomats, posant en relació els coneixements adquirits i aquelles noves realitats o perspectives de futur que puguen derivar-se de la gestió de les polítiques de la Generalitat destinades al desenrotllament i promoció de l'Estatut d'Autonomia i de l'autogovern, recuperació del dret foral civil valencià i promoció, impuls i investigació de les tradicions i institucions pròpies del poble valencià.  
  
2. L'import màxim destinat a finançar les beques esmentades ascendix a 66.000 euros (seixanta-sis mil euros), amb càrrec a la línia de subvenció T7255000 del programa 111.80 dels pressupostos de la Generalitat per a 2012, programa destinat al desenrotllament estatutari i la promoció de l'autogovern, i per al supòsit de pròrroga el seu equivalent en el pressupost de despeses de la Conselleria de Governació per a l'exercici 2013, quan es donen les circumstàncies previstes en les bases de l'annex I.  
  
Segon  
Aprovar les bases per les quals es regula esta convocatòria, incloses com a annex I d'esta orde, així com el barem de mèrits que s'incorpora com a annex II.  
  
Tercer  
Les beques concedides mitjançant esta convocatòria no estan subjectes a la política de la competència de la Unió Europea en matèria d'ajudes públiques i, per tant, no necessiten la notificació a la Comissió Europea, pel fet de no complir els requisits de l'article 107.1 del Tractat de Funcionament de la Unió Europea, ja que quant a la qualitat del beneficiari (llicenciats i diplomats universitaris) i a l'objecte de les beques (pràctiques professionals d'estos), estes accions subvencionables no afecten la competència, ni els intercanvis comercials entre els estats membres, i tampoc afavorixen determinades empreses o produccions.  
  
Per tant, amb la percepció de les esmentades beques no hi ha cap avantatge econòmic, ni cap desenrotllament d'activitat econòmica en el mercat relacionada amb l'oferta de béns i servicis que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques (DOCV núm. 5596, d'11 de setembre de 2007).  
  
  
  
DISPOSICIONS FINALS  
  
Primera  
En tot allò no regulat en esta orde, caldrà ajustar-se al que disposa la Llei d'Hisenda Pública de la Generalitat Valenciana, el text refós de la qual va ser aprovat pel Decret Legislatiu de 26 de juny de 1991, als preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions, al Decret 132/2009, de 4 de setembre, del Consell, pel qual es regula la concessió de beques, i a l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II de les beques de pràctiques professionals del Decret 132/2009 esmentat adés.  
  
  
Segona  
Es delega en la Direcció General de Coordinació del Desenrotllament Estatutari la facultat de resoldre estes beques i se l'autoritza perquè dicte les resolucions i instruccions que calguen per al desplegament i execució d'esta orde.   
  
Tercera  
Esta orde entrarà en vigor l'endemà del dia que es publique en el Diari Oficial de la Comunitat Valenciana.  
  
Quarta  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, esta orde, que posa fi a la via administrativa, podrà ser objecte d'un recurs potestativament en reposició, o bé es podrà plantejar directament un recurs contenciós administratiu; tot això en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller de Governació, en el termini d'un mes comptat des de l'endemà del dia que es publique l'orde.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos comptat des de l'endemà del dia que es publique l'orde.  
  
València, 17 de febrer de 2012.- El conseller de Governació: Serafín Castellano Gómez.  
  
  
ANNEX I  
  
Bases de la convocatòria de sis beques per a la realització de pràctiques professionals a la Direcció General de Coordinació del Desenrotllament Estatutari  
  
Primera. Objecte i nombre de beques  
1. Esta convocatòria té com a objecte la concessió de sis beques, sota els principis de publicitat, transparència, concurrència competitiva, objectivitat, igualtat i no-discriminació, per a la realització de pràctiques professionals a la Direcció General de Coordinació del Desenrotllament Estatutari, destinades a donar suport a la formació complementària, millora i especialització professional de llicenciats i diplomats universitaris, o amb titulacions equivalents, posant en relació els coneixements adquirits i aquelles noves realitats o perspectives de futur que puguen derivar-se de la gestió de les polítiques de la Generalitat destinades al desenrotllament i promoció de l'Estatut i de l'autogovern, la recuperació del dret foral civil valencià i la promoció, impuls i investigació de les tradicions i institucions pròpies del poble valencià.  
  
2. La concessió de les beques es distribuirà de la manera següent:  
a) Pràctiques en ciències socials i jurídiques. Es concediran cinc beques a sol·licitants que posseïsquen la llicenciatura en Dret.  
b) Pràctiques en ensenyaments tècnics. Es concedirà una beca a un dels sol·licitants que tinga la titulació d'Enginyeria Tècnica en Informàtica.  
  
Segona. Dotació econòmica  
De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, en relació amb la Resolució d'1 de novembre de 2009, del vicepresident segon del Consell i conseller d'Economia, Hisenda i Ocupació, per la qual s'establix la quantitat inicial de percepció per a les beques sotmeses a l'àmbit d'aplicació del decret esmentat, cada una de les beques que es concedisca en el marc d'esta convocatòria estarà dotada amb 1.000,00 € (mil euros) bruts mensuals. Sobre este import haurà de practicar-se la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, i les altres que, si pertoca, puguen correspondre.  
S'atorgaran fins un total de sis beques, amb un import global màxim de 66.000 € (seixanta-sis mil euros) durant l'exercici 2012.  
  
  
Tercera. Duració de les beques  
1. El període de duració de les beques s'iniciarà en la data indicada en la resolució d'adjudicació, que serà objecte de publicació en el Diari Oficial de la Comunitat Valenciana, i conclourà en esgotar-se el crèdit total disponible per a esta convocatòria en la Llei de Pressupostos de la Generalitat per a l'Exercici 2012.  
2. Sense perjuí del que preveu el paràgraf anterior, la duració de les beques podrà prorrogar-se a l'exercici 2013, mitjançant una resolució expressa, per un període màxim de 12 mesos addicionals, sempre que existisca crèdit adequat i suficient en els Pressupostos de la Generalitat per a l'exercici 2013 i que l'exercici de l'activitat que s'estiga efectuant així ho requerisca o aconselle.  
A estos efectes, la quantia de cada beca, en la pròrroga corresponent, podrà ser actualitzada amb els límits que assenyale la Llei de Pressupostos de la Generalitat per a l'Exercici 2013, sense perjuí del que dispose la resolució que la conselleria competent en matèria d'hisenda dicte per a l'any esmentat en virtut del que establixen els apartats 1 i 3 de l'article 17, i la disposició final segona del Decret 132/2009, de 4 de setembre, del Consell, pel qual es regula la concessió de beques.  
  
  
Quarta. Comissió avaluadora  
1. Les sol·licituds presentades seran valorades per una comissió avaluadora, que elevarà una proposta motivada de resolució a la persona titular de la Direcció General de Coordinació del Desenrotllament Estatutari.  
La comissió avaluadora estarà integrada pels membres següents:  
  
a) Presidenta o president: la persona que exercisca la Secretaria General Administrativa de la Conselleria de Governació, o persona que la substituïsca.  
b) Vocals:  
- La cap o el cap del Servici de Dret Foral i Seguiment Legislatiu, que actuarà com a secretària o secretari de la comissió, o persona que el substituïsca.  
- La cap o el cap del Servici d'Avaluació, Coordinació i Divulgació, o persona que el substituïsca.  
- Dos tècniques o tècnics de la Direcció General de Coordinació del Desenrotllament Estatutari pertanyents al grup A1, o persones que els substituïsquen.  
La comissió avaluadora podrà servir-se d'assessors externs, personal funcionari de la Generalitat, quan ho considere convenient.  
2. La comissió se sotmetrà, quant al seu règim de funcionament, al que es disposa per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 18 del Decret 132/2009, de 4 de setembre, del Consell, pel qual es regula la concessió de beques.  
La comissió prendrà els acords per majoria simple, estendrà una acta de les sessions que realitze i dels acords que adopte i, una vegada conclòs el procés de selecció, elevarà la seua proposta, dins del termini i en la forma oportuna, perquè siga resolta, a la Direcció General de Coordinació del Desenrotllament Estatutari.  
  
Quinta. Instrucció  
1. L'òrgan encarregat de l'ordenació i instrucció del procediment serà la Direcció General de Coordinació del Desenrotllament Estatutari, que, d'ofici, acordarà totes les actuacions que calguen per a la determinació, coneixement i comprovació de les dades en virtut de les quals ha de dictar-se la resolució.  
  
Sexta. Unitat de realització de les pràctiques i titulacions admeses  
  
1. Les pràctiques professionals dels becaris es realitzaran a la Direcció General de Coordinació del Desenrotllament Estatutari.   
2. La direcció tècnica dels becaris recaurà sobre les persones titulars del Servici de Dret Foral i Seguiment Legislatiu i del Servici d'Avaluació, Coordinació i Divulgació.  
3. En el cas que no es concedisca la beca reservada per a pràctiques en ensenyaments tècnics, s'incrementarà el nombre de beques destinades a pràctiques en ciències socials i jurídiques, fins al màxim de les sis beques objecte d'esta convocatòria.  
4. Els aspirants que tinguen dos o més titulacions d'entre les admeses per a concórrer a esta convocatòria hauran d'indicar en la sol·licitud quina d'estes al·leguen per a ser admesos i quina o quines pretenen fer valdre com a mèrit addicional perquè els siga valorat d'acord amb el barem recollit en l'annex II.  
En cas de no mostrar cap preferència en la sol·licitud, s'entendrà que pretenen concórrer amb la primera de les titulacions incloses en aquella i que les altres són al·legades com a mèrit addicional.  
  
Sèptima. Sol·licitants i requisits  
1. No podran optar a estes beques els qui, en el moment de publicar-se la convocatòria, ja estiguen gaudint d'una altra beca de pràctiques professionals en la Generalitat, excepte en els supòsits següents:  
a) Quan es tracte de sol·licitants que estiguen gaudint d'una beca de pràctiques professionals en la Generalitat i resten menys de dos mesos perquè finalitze.  
b) Quan es tracte de sol·licitants que, en el moment de concórrer a esta convocatòria, estiguen gaudint d'una beca per a la realització de pràctiques professionals a la Direcció General de Coordinació del Desenrotllament Estatutari, obtinguda en una convocatòria anterior.  
2. Podran optar a obtindre una de les beques objecte d'esta convocatòria els qui complisquen, a l'acabament del termini de presentació de sol·licituds, els requisits següents:  
a) Ser espanyol o nacional d'un estat membre de la Unió Europea.  
  
Els aspirants que no posseïsquen la nacionalitat espanyola hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà, si pertoca, durant el procés de selecció.  
b) No ser major de 35 anys.  
c) Estar en possessió de qualsevol de les titulacions exigides per a concórrer a esta convocatòria, sense que hagen transcorregut més de cinc anys des de la seua finalització.  
d) No haver sigut beneficiari de beques de pràctiques professionals en la Generalitat per un període igual o superior a 36 mesos.   
De conformitat amb el que establix la disposició transitòria segona del Decret 132/2009, de 4 de setembre, del Consell, pel qual es regula la concessió de beques, el termini esmentat començarà a computar-se a partir de l'entrada en vigor de la norma indicada (09.09.2009).  
  
e) No estar sotmés a les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions, cosa que s'acreditarà per mitjà de la declaració responsable inclosa en el model de sol·licitud que estarà accessible a la seu electrònica de la Generalitat .  
f) No patir cap malaltia o discapacitat que impedisca el compliment de les obligacions inherents a la concessió i el desenrotllament normal de les pràctiques professionals.  
Les persones amb discapacitat en qui no concórrega este impediment podran al·legar la condició de discapacitades, a l'efecte de dirimir el possible empat que puga produir-se en els termes que recull l'apartat quart de la base onze d'esta convocatòria.  
  
Octava. Formalització de les sol·licituds i termini de presentació  
1. Les persones aspirants a obtindre una beca presentaran, exclusivament per via electrònica, la sol·licitud i el currículum de forma completa segons els models normalitzats, en el termini de 20 dies naturals comptats des de l'endemà de la publicació d'esta convocatòria en el Diari Oficial de la Comunitat Valenciana.  
2. Ambdós documents són obligatoris i estaran accessibles a la seu electrònica de la Generalitat (). En omplir estos formularis s'obtindrà l'autobaremació inicial dels mèrits adduïts en el currículum, que es calcularà de forma automàtica a partir de la informació aportada en este. El resultat d'esta baremació es visualitzarà com un camp més del formulari.  
3. El formulari de sol·licitud incorpora una declaració responsable per mitjà de la qual el sol·licitant manifesta sota la seua responsabilitat que totes les dades recollides en la sol·licitud i en el currículum que hi adjunta són verídiques i que està en possessió de la documentació que així ho acredita, i queda a disposició de la Generalitat per a la comprovació, el control i la inspecció que s'estimen oportuns. Segons el que disposa l'article 71 bis de la Llei 30/1992, la inexactitud, falsedat o omissió, de caràcter essencial, en qualsevol dada, o manifestació, en la declaració responsable esmentada, així com la falta d'acreditació dels requisits exigits, determinarà la impossibilitat de continuar en la convocatòria.  
4. Igualment, el formulari de sol·licitud esmentat inclou una autorització perquè l'Administració obtinga directament l'acreditació del compliment de les obligacions tributàries i amb la Seguretat Social que disposen els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE núm. 176, de 25 de juliol de 2006).  
  
5. Així mateix, el formulari conté una indicació que les dades de caràcter personal que hi consten podran ser incloses en un fitxer perquè siguen tractades pel titular que n'és responsable, fent ús de les funcions pròpies que tinga atribuïdes i en l'àmbit de les seues competències. Al seu torn, s'informa els interessats de la possibilitat d'exercir els drets d'accés, rectificació, cancel·lació i oposició; tot això de conformitat amb el que disposa l'article 5 de la Llei Orgànica 15/1999, de Protecció de Dades de Caràcter Personal (BOE núm. 298, de 14.12.1999).  
  
6. Per a poder realitzar la presentació electrònicament, el sol·licitant haurà de disposar de la firma electrònica, per mitjà del certificat reconegut per a ciutadans emés per l'Agència de Tecnologia i Certificació Electrònica (), o del DNI electrònic.  
7. La presentació de la sol·licitud al registre electrònic es podrà acreditar per mitjà del rebut expedit per este de manera automàtica.  
8. Als efectes del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic.   
9. Només s'admetrà una única sol·licitud per aspirant, amb independència que un mateix sol·licitant puga complir una o més de les titulacions previstes en la base primera d'esta convocatòria.  
10. En el cas que una mateixa persona, dins del termini establit, presente més d'una sol·licitud, s'entendrà que l'última presentada reemplaça les sol·licituds anteriors.  
  
Novena. Presentació de documentació acreditativa dels mèrits  
  
1. A fi de reduir càrregues administratives a les persones interessades, junt amb la sol·licitud i el currículum no s'adjuntarà cap documentació.  
2. Els sol·licitants que hagen sigut seleccionats per a la fase d'entrevista hauran de presentar la documentació acreditativa dels mèrits detallats en el currículum en el moment que acudisquen a la realització de l'entrevista.  
Si la documentació presentada no complix els requisits indicats en esta convocatòria o no són aportats alguns dels documents exigits, es requerirà l'interessat perquè, en el termini màxim i improrrogable de 10 dies hàbils, esmene o adjunte els documents preceptius, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 23.5 de la Llei 38/2003, de 17 de novembre, General de Subvencions, i amb l'article 15.5 del Decret 132/2009, de 4 de setembre, del Consell, pel qual es regula la concessió de beques, amb la indicació que, si no ho fa així, se'l considerarà desistit en la seua sol·licitud amb la resolució dictada a este efecte amb caràcter previ.  
  
3. Els mèrits que no siguen acreditats suficientment no seran tinguts en compte a l'efecte de valorar-los. El compliment temporal dels mèrits s'entendrà referit a la data de finalització del termini de presentació de sol·licituds.  
4. Si en qualsevol moment del procés la comissió avaluadora corresponent s'assabenta que algun dels sol·licitants no posseïx la totalitat dels requisits exigits, ha de requerir-li'n l'acreditació. En el cas que no siguen acreditats en el termini que s'establisca en el requeriment efectuat, quedarà exclòs del procés, amb la indicació prèvia de les inexactituds o falsedats formulades pel sol·licitant.  
  
  
Deu. Procediment electrònic  
1. En tots els casos es garantirà la inalterabilitat de les sol·licituds d'iniciació i del currículum, així com de la documentació de què s'acompanye, una vegada hagen sigut presentades i admeses al registre electrònic. Qualsevol alteració que puga realitzar-se després de l'admissió de la sol·licitud i que no siga merament tècnica als efectes de lectura, emmagatzematge, arxivament o transmissió, es tindrà per no posada.  
2. En qualsevol moment al llarg del procediment l'òrgan instructor podrà sol·licitar als òrgans, administracions i entitats competents la transmissió telemàtica d'aquelles dades que siguen necessàries per a la instrucció correcta del procediment, i permetrà la comprovació dels fets sobre els quals haja de pronunciar-se la resolució. Les transmissions de dades tindran la naturalesa jurídica de certificats quan siguen firmats electrònicament pel titular de l'òrgan responsable de les dades transmeses i hi conste expressament tal naturalesa.  
3. Es posarà a disposició de les persones interessades en el procediment un servici electrònic d'accés restringit a l'expedient, on aquelles podran consultar la informació sobre l'estat de la tramitació del procediment, que inclourà la relació d'actes de tràmit realitzats, amb la indicació sobre el contingut, així com la data en què es dicten.  
  
4. Les notificacions i comunicacions al llarg de tot el procediment seran electròniques, sense perjuí del dret dels sol·licitants de l'elecció de la via o canal pel qual vullguen comunicar-se amb l'Administració.  
  
  
Onze. Procés de selecció  
1. La selecció dels becaris s'ordenarà en primer lloc d'acord amb la puntuació obtinguda en l'autobaremació, basant-se en els mèrits requerits en cada convocatòria.  
En vista dels mèrits al·legats en el currículum, la comissió avaluadora els valorarà d'acord amb la informació obtinguda en l'autobaremació que s'obtindrà de forma automàtica en omplir el currículum, que en tot cas respectarà els apartats i puntuacions del barem general establit en l'annex II del Decret 132/2009, de 4 de setembre, del Consell, i publicarà durant 10 dies el llistat provisional, a la seu electrònica o portal institucional de la Generalitat en Internet , ordenat segons la puntuació obtinguda per tots els aspirants, per a la fase d'al·legacions.  
2. Els candidats i candidates que obtinguen la millor puntuació seran convocats per a la realització d'una entrevista, on es valorarà l'adequació del perfil personal i professional dels candidats i candidates a les activitats que s'han de desenrotllar.  
3. Una vegada finalitzat el procés selectiu, la comissió avaluadora, en el termini de 10 dies, elaborarà una proposta de resolució que inclourà la relació de persones beneficiàries i una borsa de reserva per a cada un dels plans d'estudis inclosos en esta convocatòria. Les borses estaran constituïdes pels aspirants que no resulten adjudicataris de les beques, prioritzats per orde de puntuació per a cobrir les vacants que puguen produir-se durant el període de vigència d'estes.   
4. A fi d'aplicar els principis generals que recull la Llei 11/2003, de 10 d'abril, sobre l'Estatut de les Persones amb Discapacitat, els supòsits d'empat es resoldran en favor dels aspirants que acrediten el reconeixement d'esta condició, segons establix l'article 2 de la llei esmentada.  
  
5. La resta de supòsits d'empat es resoldran en favor d'aquell aspirant que presente el millor expedient acadèmic, d'acord amb la valoració establida en el barem de mèrits inclòs en l'annex II de l'orde de convocatòria. Si persistix l'empat, es resoldrà en favor de l'aspirant que reunisca la millor puntuació en la resta dels apartats del curriculum vitae, seguint el mateix orde que recull el barem de referència. Si es manté l'empat, entre els candidats esmentats a l'entrevista es resoldrà en favor de l'aspirant amb la millor puntuació obtinguda en este apartat.  
  
  
Dotze. Concessió, notificació i publicitat  
1. Vista la proposta motivada de resolució formulada per la comissió de valoració, la Direcció General de Coordinació del Desenrotllament Estatutari dictarà la resolució de la convocatòria.  
2. La Direcció General de Coordinació del Desenrotllament Estatutari, a proposta de la comissió avaluadora, podrà declarar deserta, totalment o parcialment, la concessió de les beques convocades quan cap dels candidats obtinga un mínim de 8 punts en la suma dels cinc primers apartats del barem de mèrits que figura com a annex II a l'orde de convocatòria, o quan només l'obtinga un nombre de candidats inferior al total de beques convocades, sense perjuí del que preveu l'apartat tercer de la base sexta d'esta mateixa convocatòria.  
3. La resolució de concessió es publicarà en el Diari Oficial de la Comunitat Valenciana, amb la indicació de la convocatòria, del programa i crèdit pressupostari a què s'imputen les beques atorgades, els beneficiaris, les quantitats concedides i la finalitat d'estes.  
La publicació de la resolució esmentada produirà els efectes de notificació a les persones interessades, d'acord amb el que disposen els articles 58 i 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'inserirà la informació corresponent a la seu electrònica o portal institucional de la Generalitat en Internet, .  
  
4. El termini màxim per a dictar i publicar la resolució serà de tres mesos, comptat des de la data de publicació de la convocatòria en el Diari Oficial de la Comunitat Valenciana, sense perjuí que puga ampliar-se en els termes que disposa l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Una vegada haja conclòs este termini sense que s'haja dictat i publicat la resolució expressa, els interessats podran entendre desestimades les seues sol·licituds per silenci administratiu.  
5. Les resolucions que es dicten posen fi a la via administrativa i s'hi podrà interposar, potestativament, un recurs de reposició davant de l'òrgan que les va dictar, en el termini d'un mes comptat des de l'endemà de la publicació de la resolució corresponent, o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptat des de l'endemà de la publicació de la resolució corresponent. Tot això sense perjuí de la interposició, per part dels interessats, de qualsevol altre recurs que estimen pertinent.  
  
  
Tretze. Obligacions i drets dels beneficiaris  
1. Els beneficiaris de les beques han de:  
a) Incorporar-se a la Direcció General de Coordinació del Desenrotllament Estatutari en el termini que s'indique en la resolució de concessió.  
La no-incorporació injustificada d'un becari en la data indicada s'interpretarà com una renúncia a la beca concedida. En este cas, es podrà concedir una nova beca al candidat que corresponga segons la regulació de les borses de reserva per a substitucions establides en la base setze d'esta convocatòria.  
b) Realitzar l'activitat que ha motivat la concessió de la beca durant tot el període en què se n'haja gaudit, d'acord amb les directrius que ordene la persona que exercisca la direcció tècnica de cada un dels beneficiaris de les beques.  
c) Estar al corrent en el compliment de les seues obligacions tributàries i davant de la Seguretat Social abans de dictar-se la proposta de resolució de concessió de les beques, de conformitat amb el que establix l'article 14.1.e de la Llei 38/2003, de 17 de novembre, General de Subvencions.  
A l'efecte de garantir el compliment d'esta obligació, la presentació de la sol·licitud per part dels interessats comportarà l'autorització als òrgans gestors de la conselleria per a demanar, per via telemàtica, els certificats oportuns de l'Agència Tributària, de la Conselleria d'Hisenda i Administració Pública, i de la Seguretat Social.  
  
d) Guardar el degut secret i confidencialitat dels assumptes en què intervinga.  
e) Complir les altres obligacions que establix l'article 14 de la Llei 38/2003, de 17 de novembre, General de Subvencions, així com les que es deriven del conjunt de les bases d'esta convocatòria.  
  
f) Aportar en el termini dels 10 dies hàbils següents a la publicació de la resolució de concessió en el Diari Oficial de la Comunitat Valenciana, degudament omplit i subscrit pel beneficiari, l'imprés de domiciliació bancària, en què constarà el número de compte on es rebran les transferències mensuals, i que està disponible al portal institucional de la Generalitat en Internet, .  
  
2. L'obtenció d'una beca en el marc d'esta convocatòria és incompatible amb l'exercici de les activitats pròpies de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i la dedicació de la beca obtinguda, o que impedisca el compliment de les obligacions derivades del desenrotllament normal d'esta.  
3. La condició de becari no genera cap relació laboral ni administrativa amb la Generalitat, i les quantitats pagades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
Durant el període de vigència de les beques i a fi que la quantia de les ajudes concedides no es veja indirectament minvada, es podran pagar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a parer dels tutors responsables de la formació, s'entenguen necessàries o convenients d'acord amb els propòsits de les mateixes beques. En tals casos, estes despeses els seran rescabalades en els termes que establix el Decret 24/1997 d'11 de febrer, del Consell, sobre indemnitzacions per raó del servici i gratificacions per servicis extraordinaris, per al personal de la Generalitat i l'adscrit funcionalment al servici d'esta.  
  
Quan el beneficiari o beneficiària d'una de les beques concedides siga un empleat o empleada de la Generalitat, quedarà en la situació administrativa que pertoque, d'acord amb la normativa corresponent en matèria de funció pública.  
4. Durant el període de gaudi de les beques, els beneficiaris hauran d'exercir les pràctiques amb un horari màxim de 30 hores setmanals, que es distribuiran de la forma en què ho organitze la direcció tècnica.  
  
5. En els supòsits en què per raó de part, adopció o acolliment s'interrompa el període de duració establit per a la beca, la persona interessada continuarà meritant i percebent l'import de la beca atorgada i recuperarà amb posterioritat el període interromput.  
  
Igualment, en casos d'ingrés hospitalari prolongat, es recuperarà amb posterioritat el temps de pràctiques interromput.  
6. En finalitzar el període de duració de les beques, i en el termini màxim de 30 dies, els beneficiaris hauran de lliurar una memòria sobre les activitats realitzades i els coneixements adquirits. El lliurament de la memòria i l'informe favorable posterior per part de la direcció tècnica seran condicions indispensables per al pagament de l'import de l'últim mes del període de duració de les beques.  
7. Pel fet d'acceptar les bases d'esta convocatòria, els beneficiaris de les beques que puguen concedir-se cedixen, gratuïtament i de forma indefinida, els resultats que s'obtinguen com a conseqüència del desenrotllament de les activitats exercides en virtut de les beques esmentades, així com la memòria final que presenten, i la Conselleria de Governació es reserva el dret a publicar-les i utilitzar-les.  
8. De manera indistinta, qualsevol dels caps de servici que exercisca la direcció tècnica podrà proposar que es deixen sense efecte beques concedides, amb l'audiència prèvia dels interessats, en el cas d'incompliment per part dels becaris de les seues obligacions i, en particular, quan no realitzen l'activitat que va motivar la concessió de les beques o deixen de complir els requisits necessaris per a ser beneficiaris, o quan s'incomplisquen, sense una causa que ho justifique, les condicions restants establides en esta orde.  
  
Catorze. Obligacions del concedent  
1. En relació amb els beneficiaris de les beques, la Conselleria de Governació s'obliga a:  
a) Proporcionar el suport necessari, així com facilitar la utilització dels mitjans, instruments i equips que calguen per al desenrotllament normal de la seua activitat.  
b) Designar un tutor o tutora per a la coordinació, orientació, i direcció tècnica de l'activitat que exercisquen.  
Els tutors assignaran les funcions que han de realitzar els becaris durant les pràctiques professionals, realitzaran el seguiment i prestaran el suport necessari, resoldran els dubtes que puguen sorgir i avaluaran l'aprofitament obtingut pels beneficiaris.  
c) Vetlar pel desenrotllament adequat del programa de formació.  
2. Una vegada finalitzat el període de gaudi de les beques i amb l'informe favorable del tutor o tutora, s'expedirà un certificat d'aptitud i aprofitament en favor de cada beneficiari.  
  
  
Quinze. Justificació i pagament de les beques  
1. L'import de cada beca es pagarà als beneficiaris per mensualitats vençudes, amb l'expedició prèvia, de manera indistinta, per part de qualsevol dels caps de servici de la Direcció General de Coordinació del Desenrotllament Estatutari, d'un certificat que acredite un nivell satisfactori de dedicació i aprofitament.  
2. En el cas que, després d'haver-se concedida la beca, algun període de desenrotllament de les pràctiques no es realitze durant un mes complet i implique un rèdit econòmic a favor del beneficiari inferior al corresponent a un mes natural, la prestació econòmica serà proporcional al període esmentat. En estos supòsits es garantirà, en tot cas, el dret de l'interessat a l'audiència.  
  
Setze. Borses de reserva  
1. Es constituiran dos borses de reserva, una per al pla d'estudis de ciències socials i jurídiques i una altra per al d'ensenyaments tècnics, prioritzades ambdós per orde decreixent de puntuació.   
2. Tindran dret a estar inclosos en les borses de reserva aquells aspirants que, després d'haver superat l'entrevista inclosa en el procés selectiu, hagen sigut avaluats per este concepte i no hagen resultat adjudicataris de les beques.  
3. En el cas que es produïsquen vacants durant el període de gaudi de les beques, a causa de renúncies, abandons, incompliment d'obligacions o qualsevol altra incidència, es podrà concedir una nova beca, per la resta del període màxim de gaudi d'esta, entre els integrants de les borses regulades en esta base. En este cas la concessió s'efectuarà segons l'orde prioritzat del pla d'estudis a què corresponga la vacant. Si la vacant es produïx una vegada ha transcorregut la meitat del període de duració de la beca, esta podrà declarar-se deserta.  
  
4. La condició d'integrant de les borses de reserva no generarà en cap moment cap relació laboral amb la Generalitat, ni el compromís d'accedir a la condició de becari.  
  
Dèsset. Renúncia  
La renúncia a les beques suposarà la pèrdua de tots els drets que hi són inherents; per tant, el seu import deixarà de percebre's a partir d'eixe moment.  
  
Díhuit. Rescissió  
La concurrència d'alguna de les causes establides en l'article 37 de la Llei 38/2003, de 17 de novembre, General de Subvencions, donarà lloc a la rescissió de la beca concedida, amb la pèrdua, total o parcial, del dret a cobrar-la.  
  
Dènou. Reintegrament  
En els supòsits que establix l'article 37 de la Llei 38/2003, de 17 de novembre, General de Subvencions, així com en els casos que s'enumeren a continuació, pertocarà el reintegrament de la quantitat percebuda i l'exigència de l'interés de demora corresponent des del moment del pagament de la beca fins a la data en què s'acorde la procedència del reintegrament:  
a) Quan es destine la quantitat percebuda a altres fins diferents al fi de la beca.  
b) Quan s'incórrega en algun dels casos d'incompatibilitat amb la beca expressament previstos en esta convocatòria.  
En la tramitació del procediment de reintegrament es garantirà, en tot cas, el dret d'audiència a la persona interessada.  
  
Vint. Facultats d'interpretació  
La Direcció General de Coordinació del Desenrotllament Estatutari està facultada per a interpretar el contingut d'esta orde a l'efecte d'adjudicar les beques i resoldre, vist l'expedient contradictori i amb plena subjecció al que disposa el Decret 132/2009, de 4 de setembre, del Consell, pel qual es regula la concessió de beques, a l'Orde 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del decret esmentat adés, a esta convocatòria i a tota altra normativa general o sectorial que hi siga aplicable, els dubtes i els conflictes que puguen plantejar els beneficiaris de les beques en l'exercici de les seues funcions o les unitats administratives que els tutelen.  
  
Vint-i-u. Protecció de dades  
Les dades personals de tots els interessats, recollides durant el transcurs del procediment derivat d'esta convocatòria, seran incloses en un fitxer automatitzat, en els termes i condicions que disposa la Llei Orgànica 15/1999, de 13 de desembre, de Protecció de Dades de Caràcter Personal, així com el Reial Decret 1720/2007, de 21 de desembre, pel qual s'aprova el reglament de desplegament de l'esmentada llei orgànica, i l'Orde 3/2011, de 8 de novembre, de la Conselleria d'Hisenda i Administració Pública (DOCV núm. 6654, de 18.11.2011), per la qual es crea un fitxer de dades de caràcter professional denominat Beques pràctiques professionals.  
  
  
ANNEX II  
  
Barem per a l'avaluació dels mèrits personals en la concessió de les beques per a la realització de pràctiques professionals a la Direcció General de Coordinació del Desenrotllament Estatutari  
  
A. Expedient acadèmic  
1. La puntuació assignada a l'expedient acadèmic coincidirà amb la nota mitjana ponderada, i donarà lloc a una valoració entre 5 i 10 punts d'acord amb l'escala següent:  
- Nota mitjana 5: 5 punts.  
- Nota mitjana 6: 6 punts.  
- Nota mitjana 7: 7 punts.  
- Nota mitjana 8: 8 punts.  
- Nota mitjana 9: 9 punts.  
- Nota mitjana 10: 10 punts.  
Quan la ponderació s'haja realitzat amb un sistema de puntuació de 0 a 4, s'aplicarà el que disposen els apartats 4 i 5 de l'article 13 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.  
2. L'especialització acadèmica en matèries relacionades amb la convocatòria es valorarà entre 0 i 5 punts. A estos efectes, s'entendrà per especialització acadèmica haver superat assignatures relacionades amb l'objecte de les beques convocades. Cada assignatura superada es valorarà amb 0,2 punts.  
3. Altres títols acadèmics oficials que no constituïsquen un requisit per a la concessió de les beques convocades es valoraran amb un màxim de 3 punts, d'acord amb l'escala següent:  
- Doctor: 2 punts.  
- Altres llicenciatures: 1 punt.  
- Altres diplomatures: 0,50 punts.  
  
B. Coneixements de valencià  
1. Només es valoraran els certificats expedits o homologats per la Junta Qualificadora de Coneixements de Valencià, d'acord amb l'escala següent, i es puntuarà exclusivament el nivell més alt acreditat.  
  
- Oral: 0,25 punts.  
- Elemental: 0,50 punts.  
- Mitjà: 0,75 punts.  
- Superior: 1 punt.  
2. Les següents especialitats es valoraran, cada una, amb 0,50 punts addicionals:  
- Especialitat de Correcció de Textos.  
- Especialitat en Llenguatge als Mitjans de Comunicació.  
- Especialitat en Llenguatge Administratiu.  
3. La valoració màxima que podrà obtindre's en l'apartat de coneixements de valencià serà de 2,50 punts.  
  
C. Coneixement d'idiomes de la Unió Europea  
1. Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per mitjà d'un títol universitari i el títol esmentat haja sigut puntuat en el subapartat A-3 d'este barem, no es podrà computar també dins d'este subapartat C-1.  
La valoració màxima que es podrà obtindre en este subapartat serà d'1 punt.  
2. Altres idiomes cooficials de la Unió Europea es valoraran amb un màxim d'1 punt, a raó de 0,20 punts per cada nivell superat. A estos efectes, només se n'admetrà l'acreditació per mitjà de títols expedits per escoles oficials d'idiomes, universitats, ministeris o organismes oficials acreditats.  
3. En cap cas es valoraran en este apartat els coneixements de valencià ni els cursos a què es referix l'apartat D d'este barem.  
  
  
D. Coneixements addicionals  
1. L'experiència professional relacionada directament amb l'objecte de les beques convocades es valorarà amb un màxim de 2 punts, a raó de 0,10 punts per cada mes complet treballat.  
2. Els cursos de formació relacionats amb l'objecte de les beques convocades es valoraran amb un màxim de 4 punts, d'acord amb els criteris que s'expliciten tot seguit.  
Es valoraran els cursos de formació i perfeccionament de duració igual o superior a 15 hores, que hagen sigut cursats o impartits per la persona interessada, d'acord amb l'escala següent:  
- De 200 o més hores: 3,00 punts.  
- De 100 o més hores: 2,00 punts.  
- De 75 o més hores: 1,50 punts.  
- De 50 o més hores: 1,00 punt.  
- De 25 o més hores: 0,50 punts.  
- De 15 o més hores: 0,20 punts.  
Els cursos a què haja assistit la persona interessada o que esta haja impartit hauran de pertànyer a organismes oficials o centres de formació reconeguts i es valoraran per una sola vegada, amb independència d'haver cursat o impartit edicions successives del mateix curs.  
En cap cas es valoraran en este subapartat els cursos a què es referixen els anteriors apartats B i C d'este barem.  
  
E. Altres mèrits  
Es concedirà fins un màxim d'1,50 punts pels següents mèrits, sempre que estiguen degudament acreditats:  
1. La publicació d'articles especialitzats en revistes de prestigi reconegut, d'àmbit autonòmic, nacional o internacional, així com de llibres monogràfics, es valorarà amb un màxim de 0,5 punts, sempre que es tracte d'articles o llibres directament relacionats amb l'objecte de les beques convocades, computant-se de la manera següent:  
- Llibres: 0,50 punts.  
- Capítols de llibres: 0,25 punts.  
- Articles: 0,10 punts.  
2. El coneixement d'idiomes no comunitaris es valorarà amb un màxim de 0,50 punts, a raó de 0,10 punts per cada nivell superat. A estos efectes, només se n'admetrà l'acreditació per mitjà de títols expedits per escoles oficials d'idiomes, universitats, ministeris o organismes oficials acreditats.  
3. Els cursos de formació a què haja assistit o que haja impartit la persona interessada, que no tinguen relació amb l'objecte de les beques convocades però sí que estiguen vinculats amb les matèries que constituïxen l'objecte de les titulacions admeses per a concórrer a esta convocatòria en la base segona, podran ser valorats amb un màxim de 0,50 punts, computant-se de la manera següent:  
- Cursos de mes de 50 hores: 0,50 punts.  
- Cursos entre 20 i 50 hores: 0,25 punts.  
- Cursos entre 15 i 19 hores: 0,10 punts.  
Els cursos hauran de pertànyer a organismes oficials o centres de formació reconeguts i es valoraran per una sola vegada, amb independència d'haver cursat o impartit successives edicions del mateix curs.  
  
F. Entrevista.  
Seran convocats a una entrevista que versarà sobre la seua formació, la seua trajectòria acadèmica i professional i els seus coneixements entorn de les matèries relacionades amb l'objecte de les beques convocades, els qui, amb una valoració mínima de 8 punts en la suma dels cinc primers apartats d'este barem de mèrits, hagen obtingut les 25 millors puntuacions entre els titulats que opten a una de les beques convocades per al pla d'estudis de ciències socials i jurídiques i les 10 millors puntuacions entre els titulats que opten a la beca convocada per al pla d'estudis d'ensenyaments tècnics.  
L'entrevista podrà ser valorada amb un màxim de 10 punts i el resultat se sumarà a la puntuació obtinguda per cada aspirant en els apartats anteriors d'este barem, a fi d'obtindre, com a resultat, la puntuació final del procés de selecció.  
Per a superar l'entrevista personal caldrà obtindre, com a mínim, un punt i serà la comissió avaluadora la que establisca els criteris de ponderació per a determinar l'atorgament de la puntuació corresponent a cada aspirant.  
De conformitat amb el que establix la base setze de la convocatòria, els qui, després d'haver sigut citats a l'entrevista, hagen sigut avaluats per este concepte i no hagen resultat adjudicataris de les beques, quedaran inclosos, per orde decreixent de puntuació, en la borsa de reserva corresponent d'acord amb la titulació per la qual hagueren concorregut al procés selectiu.